POROČILO KOMISIJE EVROPSKEMU PARLAMENTU IN SVETU

o izvajanju pooblastila za sprejemanje delegiranih aktov, ki je preneseno na Komisijo v skladu z Uredbo (EU) št. 1151/2012 Evropskega parlamenta in Sveta z dne 21. novembra 2012 o shemah kakovosti kmetijskih proizvodov in živil

1. UVOD

Uredba (EU) št. 1151/2012 Evropskega parlamenta in Sveta z dne 21. novembra 2012 o shemah kakovosti kmetijskih proizvodov in živil , s katero sta bili razveljavljeni Uredba Sveta (ES) št. 510/2006 z dne 20. marca 2006 o zaščiti geografskih označb in označb porekla za kmetijske proizvode in živila ter Uredba Sveta (ES) št. 509/2006 z dne 20. marca 2006 o zajamčenih tradicionalnih posebnostih kmetijskih proizvodov in živil , je temeljni akt za sheme kakovosti EU kmetijskih proizvodov in živil. Izboljšala in posodobila je okvir za zaščito in spodbujanje kakovostnih kmetijskih proizvodov. Z njo je bil obseg zaščite razširjen na nove proizvode, nekatere opredelitve so bile usklajene s Sporazumom o trgovinskih vidikih pravic intelektualne lastnine, zaščita je bila okrepljena, postopki registracije in spreminjanja so bili racionalizirani, uporaba simbolov za zaščiteno označbo porekla (ZOP), zaščiteno geografsko označbo (ZGO) in zajamčeno tradicionalno posebnost (ZTP) je postala obvezna za proizvode iz EU, shema ZTP je bila okrepljena, pojasnjena so bila pravila o nadzoru ter vzpostavljena je bila shema za neobvezne navedbe kakovosti.

Z drugim pododstavkom člena 2(1), členom 5(4), prvim pododstavkom člena 7(2), prvim pododstavkom člena 12(7), členom 16(2), členom 18(5), prvim pododstavkom člena 19(2), prvim pododstavkom člena 23(4), členom 25(3), členom 29(4), členom 30, členom 31(3) in (4), členom 41(3), členom 42(2), prvim pododstavkom člena 49(7), prvim pododstavkom člena 51(6), prvim pododstavkom člena 53(3) ter prvim pododstavkom člena 54(2) Uredbe (EU) št. 1151/2012 se na Komisijo prenese pooblastilo za sprejemanje delegiranih aktov, da bi dopolnila Uredbo (EU) št. 1151/2012 glede naslednjih predmetov urejanja v istem zaporedju: seznam proizvodov iz Priloge I k Uredbi (EU) št. 1151/2012; omejitve in odstopanja glede izvora krme pri ZOP ter glede zakola živih živali in izvora surovin pri ZOP ali ZGO; pravila, ki omejujejo informacije iz specifikacij proizvoda za ZOP in ZGO, kadar je takšna omejitev potrebna, da se preprečijo pretirano obsežni zahtevki za registracijo; določitev simbolov Unije za ZOP in ZGO; dodatna prehodna pravila o ZOP/ZGO za zaščito pravic in pravnih interesov proizvajalcev in zainteresiranih strani; dodatne podrobnosti o merilih o izpolnjevanju pogojev za ZTP; pravila, ki omejujejo informacije iz specifikacij proizvoda za ZTP, kadar je takšna omejitev potrebna, da se preprečijo pretirano obsežni zahtevki za registracijo; določitev simbola Unije za ZTP; dodatna prehodna pravila o ZTP za zaščito pravic in pravnih interesov proizvajalcev in zainteresiranih strani; podrobna pravila o merilih za neobvezne navedbe kakovosti; pridržanje dodatne neobvezne navedbe kakovosti, določitev njenih pogojev uporabe in sprememba teh pogojev; odstopanja od pogojev uporabe neobvezne navedbe kakovosti „gorski proizvod“, zlasti pri pogojih, pod katerimi lahko surovine ali krma izvirajo zunaj gorskih območij, pogoji, pod katerimi lahko predelava proizvodov poteka zunaj gorskih območij na geografskem območju, ki se opredeli, in opredelitvijo navedenega geografskega območja; uvedba metod proizvodnje in drugih meril, ki so pomembna za uporabo neobvezne navedbe kakovosti „gorski proizvod“; dodatna pravila za določanje generičnega statusa generičnih imen; pravila za določanje uporabe imen rastlinskih sort ali živalskih pasem; pravila za izvedbo nacionalnega postopka ugovora za skupne zahtevke, ki se nanašajo na več kot eno nacionalno ozemlje, in dopolnitev pravil postopka za vložitev zahtevkov; dopolnitev pravil o postopku ugovora; dopolnitev pravil o spremembi postopka za vložitev zahtevkov, tudi kadar se nanaša na začasno spremembo specifikacije zaradi uvedbe obveznih sanitarnih ali fitosanitarnih ukrepov s strani javnih organov; dopolnitev pravil o postopku preklica.

2. PRAVNA PODLAGA

To poročilo zahteva člen 56(2) Uredbe (EU) št. 1151/2012. V skladu z navedeno določbo se pooblastilo za sprejemanje delegiranih aktov prenese na Komisijo za obdobje petih let od 3. januarja 2013. Prenos pooblastila se samodejno podaljša za enako obdobje, razen če Evropski parlament ali Svet ne nasprotuje temu podaljšanju najpozneje tri mesece pred koncem vsakega obdobja.

3. IZVAJANJE PRENOSA POOBLASTILA

Pooblastilo za sprejemanje delegiranih aktov se je izvajalo za zagotovitev pravilnega in učinkovitega delovanja Uredbe (EU) št. 1151/2012, nemotenega prehoda z Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila ter Uredbe Sveta (ES) št. 509/2006 o zajamčenih tradicionalnih posebnostih kmetijskih proizvodov in živil na novo shemo ter za zagotovitev pravične in dosledne uporabe člena 31 zadevne uredbe pri neobvezni navedbi kakovosti „gorski proizvod“.

Komisija je to pooblastilo omejeno uporabljala in sprejela dve delegirani uredbi: Delegirano uredbo Komisije (EU) št. 664/2014 z dne 18. decembra 2013 o dopolnitvi Uredbe (EU) št. 1151/2012 Evropskega parlamenta in Sveta v zvezi z določitvijo simbolov Unije za zaščitene označbe porekla, zaščitene geografske označbe in zajamčene tradicionalne posebnosti ter v zvezi z nekaterimi pravili o izvoru, nekaterimi postopkovnimi pravili in nekaterimi dodatnimi prehodnimi pravili in Delegirano uredbo Komisije (EU) št. 665/2014 z dne 11. marca 2014 o dopolnitvi Uredbe (EU) št. 1151/2012 Evropskega parlamenta in Sveta v zvezi s pogoji uporabe neobvezne navedbe kakovosti „gorski proizvod“ .

Komisija trenutno ne predvideva nobene nadaljnje uporabe pooblastila v skladu s členi Uredbe (EU) št. 1151/2012, s katerimi se na Komisijo prenaša pooblastilo za sprejemanje delegiranih aktov.

Delegirana uredba Komisije (EU) št. 664/2014 določa posebna pravila o izvoru krme za zaščitene označbe porekla in o poreklu surovin za zaščitene geografske označbe (člen 1), določa simbole Unije (člen 2), določa največjo dolžino specifikacij proizvodov za zajamčene tradicionalne posebnosti (člen 3), pojasnjuje pravila o postopku ugovora za skupne zahtevke (člen 4), določa obveznost vlagatelja, da Komisijo obvesti o vseh pomembnih informacijah o dogovoru, doseženem v postopku ugovora (člen 5), določa postopkovna pravila o spremembah, ki niso manjše, o manjših spremembah in o začasnih spremembah (člen 6), določa uporabo formalnega postopka pri preklicu, pri čemer ga usklajuje s standardnim postopkom registracije iz členov 49 do 52 Uredbe (EU) št. 1151/2012 (člen 7), določa prehodna pravila o objavi enotnih dokumentov za zaščitene označbe porekla in zaščitene geografske označbe, registrirane pred 31. marcem 2006, in o pogojih za uporabo simbolov, ki se uporabljajo do 3. januarja 2016, pri čemer se tem datumu uporablja novi režim v zvezi s pogoji za uporabo simbolov, označb in okrajšav v skladu s členom 12(3) in členom 23(3) Uredbe (EU) št. 1151/2012 (člen 8), ter z njo se razveljavljata Uredba Komisije (ES) št. 1898/2006 o podrobnih pravilih za izvajanje Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila ter Uredba Komisije (ES) št. 1216/2007 o določitvi podrobnih pravil za izvajanje Uredbe Sveta (ES) št. 509/2006 o zajamčenih tradicionalnih posebnostih kmetijskih proizvodov in živil (člen 9).

Delegirana uredba Komisije (EU) št. 665/2014 določa merila za uporabo izraza „gorski proizvod“ za proizvode živalskega izvora (člen 1), za različne vrste živali pojasnjuje zahtevo, naj krma izvira pretežno z gorskih območij (člen 2), določa merila za uporabo izraza „gorski proizvod“ za čebelarske proizvode (člen 3), določa merila za uporabo izraza „gorski proizvod“ za proizvode rastlinskega izvora (člen 4), navaja sestavine proizvodov rastlinskega in živalskega izvora, ki lahko izvirajo z negorskih območij (člen 5), ter določa, kateri postopki predelave lahko potekajo na določeni razdalji od gorskih območij (člen 6).

V skladu s skupnim dogovorom o delegiranih aktih je med pripravo aktov potekalo posvetovanje s strokovnjaki iz držav članic v strokovni skupini za trajnost in kakovost kmetijstva ter razvoj podeželja. Komisija je zagotovila, da so ustrezni dokumenti Evropskemu parlamentu in Svetu predloženi hkrati, pravočasno in ustrezno.

Komisija je Delegirano uredbo Komisije (EU) št. 664/2014 sprejela 18. decembra 2013, Delegirano uredbo Komisije (EU) št. 665/2014 pa 11. marca 2014. O njunem sprejetju je nato obvestila Evropski parlament in Svet, da bi lahko izrazila nasprotovanje v dveh mesecih od uradnega obvestila o tem aktu.

Kar zadeva Delegirano uredbo Komisije (EU) št. 664/2014, se je obdobje dveh mesecev od uradnega obvestila o aktu, v katerem lahko Evropski parlament ali Svet nasprotujeta aktu v skladu s členom 56(5) Uredbe (EU) št. 1151/2012, na pobudo Sveta podaljšalo za dva meseca.

Evropski parlament in Svet delegiranima uredbama nista nasprotovala. Po izteku zadevnih rokov je bila Delegirana uredba Komisije (EU) št. 664/2014 objavljena v Uradnem listu Evropske unije L 179 z dne 19. junija 2014 in je začela veljati 22. junija 2014, Delegirana uredba Komisije (EU) št. 665/2014, ki je bila objavljena v istem Uradnem listu Evropske unije, pa je začela veljati 26. junija 2014.